Document ID: 31990R2934

*****
ΚΑΝΟΝΙΣΜΟΣ (ΕΟΚ) αριθ. 2934/90 ΤΟΥ ΣΥΜΒΟΥΛΙΟΥ
της 9ης Οκτωβρίου 1990
για την επιβολή οριστικού δασμού αντιντάμπινγκ στις εισαγωγές ρουλεμάν με σφαιρίδια (μπίλιες) των οποίων η εξωτερική διάμετρος δεν υπερβαίνει τα 30 mm, καταγωγής Ταϊλάνδης και για την οριστική είσπραξη του προσωρινού δασμού
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,
την πρόταση που υπέβαλε η Επιτροπή, μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,
Εκτιμώντας ότι:
Α. Προσωρινά μέτρα
(1) Η Επιτροπή, με τον κανονισμό (ΕΟΚ) αριθ. 1613/90 (2), επέβαλε προσωρινό δασμό αντιντάμπινγκ στις εισαγωγές ρουλεμάν με σφαιρίδια (μπίλιες) των οποίων η εξωτερική διάμετρος δεν υπερβαίνει τα 30 mm, που υπάγονται στον κωδικό ΣΟ 8482 10 10, καταγωγής Ταϊλάνδης.
Β. Μεταγενέστερη διαδικασία
(2) Μετά την επιβολή του προσωρινού δασμού, οι δύο παραγωγοί/εξαγωγείς (καλούμενοι στη συνέχεια «οι εξαγωγείς») που αναφέρονται στον κανονισμό (ΕΟΚ) αριθ. 1613/90 καθώς και ο καταγγέλλων, ζήτησαν και έγιναν δεκτοί σε ακρόαση σχετικά με τα συμπεράσματα του κανονισμού αυτού. Υπέβαλαν επίσης γραπτές παρατηρήσεις εκθέτοντας τις απόψεις τους σχετικά με αυτά τα συμπεράσματα.
Γ. Ντάμπινγκ
(i) Κανονική αξία
(3) Όσον αφορά την κανονική αξία, οι εξαγωγείς αμφισβήτησαν το ποσοστό του κέρδους που χρησιμοποιεί η Επιτροπή στους προσωρινούς της υπολογισμούς.
(4) Οι εξαγωγείς ανέφεραν ότι αυτό το περιθώριο κέρδους αντιστοιχεί σε σημαντική αύξηση σε σύγκριση με τα ποσοστά κέρδους που είχαν χρησιμοποιηθεί στην προηγούμενη διαδικασία σχετικά με το ίδιο προϊόν καταγωγής της ίδιας χώρας, και ότι, αν δεν είχε εφαρμοσθεί αυτό το υψηλό περιθώριο κέρδους, δεν θα είχε διαπιστωθεί η ύπαρξη πρακτικών ντάμπινγκ. Προέβαλαν επίσης τον ισχυρισμό ότι οι πωλήσεις βάσει των οποίων η Επιτροπή καθόρισε το περιθώριο κέρδους (όπως περιγράφεται στην αιτιολογία 15 τέταρτο εδάφιο του κανονισμού (ΕΟΚ) αριθ. 1613/90), πραγματοποιήθηκαν σε εξαιρετικά υψηλές τιμές σ' ένα μόνον πελάτη και ότι, επομένως, δεν έπρεπε να ληφθούν υπόψη κατά τον καθορισμό του περιθωρίου κέρδους που επρόκειτο να συμπεριληφθεί στην κατασκευασμένη κανονική αξία. Ως δευτερεύον επιχείρημα, στην περίπτωση δηλαδή που θα είχε επιβεβαιωθεί η μέθοδος που εφαρμόστηκε στον κανονισμό (ΕΟΚ) αριθ. 1613/90, ζήτησαν να γίνουν αναπροσαρμογές για τις δαπάνες τις οποίες υπέστη η θυγατρική εταιρεία της εταιρείας πωλήσεων Minebea Singapore Ltd, στη Σιγκαπούρη, από την οποία τα εμπορεύματα είχαν σταλεί στον πρώτο ανεξάρτητο πελάτη.
(5) Τα επιχειρήματα των εξαγωγέων απορρίπτονται.
(6) Το γεγονός ότι ένα χαμηλότερο ποσοστό κέρδους κρίθηκε εύλογο σε προηγούμενη διαδικασία, ενόψει της κατάστασης που επικρατούσε τότε, δεν καθιστά παράλογο το διαφορετικό ποσοστό που καθορίστηκε για την παρούσα περίπτωση με βάση τη νέα κατάσταση που διαμορφώθηκε. Εξάλλου, τα συμπεράσματα δεν μπορούν να επηρεαστούν από τη σκέψη ότι η χρησιμοποίηση χαμηλότερου περιθωρίου κέρδους στην παρούσα περίπτωση θα οδηγούσε σε χαμηλότερο ή ανύπαρκτο περιθώριο ντάμπινγκ.
(7) Όσον αφορά το χαρακτήρα των πωλήσεων βάσει των οποίων η Επιτροπή καθόρισε το περιθώριο κέρδους για τον υπολογισμό της κανονικής αξίας (αιτιολογία 15 τέταρτο εδάφιο του κανονισμού (ΕΟΚ) αριθ. 1613/90), γίνεται αποδεκτό ότι αυτές οι πωλήσεις πραγματοποιήθηκαν προς ενα μόνον πελάτη, τονίζεται όμως ότι επρόκειτο για διαφορετικούς τύπους ρουλεμάν και για μεγάλες ποσότητες. Εξάλλου, δεν είναι βάσιμος ο ισχυρισμός ότι οι τιμές πώλησης ήταν εξαιρετικά υψηλές και οι εξαγωγείς δεν προσκόμισαν κανένα συγκεκριμένο αποδεικτικό στοιχείο που να τον στηρίζει.
(8) Επιπλέον, δεν μπορούν να γίνουν οι αιτούμενες αναπροσαρμογές για τις δαπάνες που υπέστησαν οι εξαγωγείς από τις πωλήσεις που περιγράφονται στην εν λόγω αιτιολογία 15 τέταρτο εδάφιο. Το περιθώριο κέρδους που χρησιμοποιήθηκε στην παρούσα περίπτωση δεν είναι το κέρδος που πραγματοποιήθηκε σε τρίτη χώρα, αλλά υπολογίστηκε σύμφωνα με τις διατάξεις του άρθρου 2 παράγραφος 3 στοιχείο β) σημείο ii), στο τέλος, του κανονισμού (ΕΟΚ) αριθ. 2423/88, δηλαδή σε «εύλογη βάση», που συνίσταται στην αναλογία μεταξύ μονάδας κόστους/τιμής πωλήσεως, όπως αναφέρεται στην αρχή της προαναφερόμενης αιτιολογίας 15 πέμπτο εδάφιο. Σε αυτήν την αναλογία έγιναν αναπροσαρμογές προς τα κάτω, αλλά κρίνεται ότι δεν υπάρχει λόγος να αφαιρεθούν οι δαπάνες, εφόσον αυτές οι δαπάνες δεν θα είχαν γίνει σε περίπτωση που οι σαναλλαγές είχαν λάβει χώρα στο εσωτερικό της Ταϊλάνδης.
(ii) Τιμή εξαγωγής
(9) Δεν διατυπώθηκαν παρατηρήσεις όσον αφορά την τιμή εξαγωγής, όπως καθορίστηκε στον κανονισμό (ΕΟΚ) αριθ. 1613/90.
(iii) Σύγκριση
(10) Οι εξαγωγείς ισχυρίστηκαν ότι, για λόγους σύγκρισης, από την κανονική αξία θα πρέπει να αφαιρεθεί το ποσό των δασμών εισαγωγής και των φόρων που επιβάλλονται επί των εισαγωγών. Τα ρουλεμάν με σφαιρίδια που εξάγονται από την Ταϊλάνδη, απαλλάσσονται από αυτούς τους δασμούς και φόρους, οι οποίοι επιβάλλονται συνήθως στα προϊόντα που πωλούνται στην εγχώρια αγορά, και οι εξαγωγείς ισχυρίστηκαν ότι θα πρέπει να γίνουν αναπροσαρμογές γι' αυτά τα ποσά στο πλαίσιο του άρθρου 2 παράγραφος 10 στοιχείο β) του κανονισμού (ΕΟΚ) αριθ. 2423/88.
(11) Ο ισχυρισμός των εξαγωγέων δεν γίνεται δεκτός. Η κανονική αξία υπολογίστηκε με βάση το πραγματικό κόστος παραγωγής, από το οποίο ήδη αποκλείονται οι εν λόγω δασμοί και φόροι. Επομένως, δεν υπάρχει κανένας λόγος να αφαιρεθεί οποιοδήποτε ποσό από την κανονική αξία, εφόσον αυτή υπολογίστηκε χωρίς να ληφθούν υπόψη οι εισαγωγικοί δασμοί και φόροι που επιβάλλονται εν συνεχεία στις εγχώριες πωλήσεις.
(iv) Συμπέρασμα
(12) Με βάση τις ανωτέρω παρατηρήσεις, επιβεβαιώνονται τα συμπεράσματα σχετικά με το ντάμπινγκ που αναφέρεται στον κανονισμό (ΕΟΚ) αριθ. 1613/90.
Δ. Ζημία
(13) Όσον αφορά τη ζημία, οι εξαγωγείς περιόρισαν τα επιχειρήματά τους στις διαπιστώσεις της Επιτροπής σχετικά με την απουσία του στοιχείου αποδοτικότητας κατά τον καθορισμό της ζημίας και με το επιδιωκόμενο κέρδος 15 % που χρησιμοποιήθηκε για τον υπολογισμό του ορίου της ζημίας (αιτιολογίες 34 και 54, αντίστοιχα, του κανονισμού (ΕΟΚ) αριθ. 1613/90).
(14) Οι εξαγωγείς προέβαλαν το επιχείρημα ότι αυτό το επίπεδο κέρδους ήταν ιδιαίτερα υψηλό και ισχυρίστηκαν, ειδικότερα, ότι η βιομηχανία ρουλεμάν με σφαιρίδια απαιτεί χαμηλότερο επίπεδο δαπανών για έρευνα και ανάπτυξη από αυτό που απαιτείται για άλλους τομείς ή προϊόντα. Ισχυρίστηκαν επίσης ότι θα ήταν ακόμη δυσκολότερο για την Επιτροπή να αποδείξει την ύπαρξη ζημίας αν είχε χρησιμοποιηθεί μικρότερο κέρδος για την παραγωγή της Κοινότητας.
(15) Δεν γίνεται δεκτό το επιχείρημα των εξαγωγέων σύμφωνα με το οποίο το επιδιωκόμενο κέρδος για την παραγωγή της Κοινότητας είναι ιδιαίτερα υψηλό. Επισημαίνεται ότι η Επιτροπή κατέληξε στο 15 % αφού έλαβε υπόψη τις ιστορικές τάσεις και τα απαιτούμενα επίπεδα των παγίων επενδύσεων ενεργητικού και των επενδύσεων στον τομέα έρευνας και ανάπτυξης, επιμόρφωσης και εμπορίας. Επομένως, συνάγεται το συμπέρασμα ότι κέρδος 15 % επί των πωλήσεων θεωρείται εύλογο για την παραγωγή της Κοινότητας και ότι, με βάση τα ανωτέρω, δεν είναι βάσιμο το δεύτερο επιχείρημα των εξαγωγέων σύμφωνα με το οποίο δεν θα είχε διαπιστωθεί ζημία αν είχε χρησιμποποιηθεί χαμηλότερο επιδιωκόμενο κέρδος.
(16) Κατά συνέπεια, επιβεβαιώνονται τα συμπεράσματα σχετικά με τη ζημία στα οποία κατέληξε η Επιτροπή στον κανονισμό για την επιβολή προσωρινού δασμού.
Ε. Πρόκληση της ζημίας
(17) Οι εξαγωγείς δεν προέβαλαν στην Επιτροπή κανένα επιχείρημα σχετικά με τα συμπεράσματά της για την πρόκληση της ζημίας και, ως εκ τούτου, επιβεβαιώνονται αυτά τα συμπεράσματα.
ΣΤ. Συμφέρον της Κοινότητας
(18) Κανένα ενδιαφερόμενο μέρος δεν υπέβαλε παρατηρήσεις σχετικά με τα συμπεράσματα της Επιτροπής όσον αφορά το συμφέρον της Κοινότητας, όπως περιγράφεται στις αιτιολογίες 45 και 46 του κανονισμού (ΕΟΚ) αριθ. 1613/90. Επομένως, επιβεβαιώνεται ότι είναι προς το συμφέρον της Κοινότητας να ληφθούν μέτρα κατά του αθέμιτου ανταγωνισμού που ασκείται από τις εισαγωγές ρουλεμάν με σφαιρίδια που αποτελούν αντικείμενο ντάμπινγκ, καταγωγής Ταϊλάνδης.
Ζ. Δασμός
(19) Δεδομένου ότι τα υπό εξέταση ρουλεμάν με σφαιρίδια υπόκεινται σε εξαγωγικό φόρο που επέβαλε η κυβέρνηση της Ταϊλάνδης προκειμένου να αποτραπεί η επιβολή αντισταθμιστικών δασμών (απόφαση 90/266/ΕΟΚ της Επιτροπής) (1), οι εξαγωγείς ισχυρίστηκαν ότι η επιβολή δασμού αντιντάμπινγκ στα ίδια ρουλεμάν με σφαιρίδια θα αποτελούσε διπλή κύρωση για την ίδια κατάσταση, κατ' αντίθεση προς τις διατάξεις του άρθρου 13 παράγραφος 9 του κανονισμού (ΕΟΚ) αριθ. 2423/88. Το κύριο επιχείρημα που προέβαλαν αφορούσε τις επιπτώσεις του δεύτερου τύπου επιδοτήσεων, δηλαδή την απαλλαγή από
το φόρο εισοδήματος των εταιρειών, στην κανονική αξία και στις τιμές εξαγωγής (αιτιολογία 53 του κανονισμού (ΕΟΚ) αριθ. 1613/90). Ισχυρίστηκαν ότι η Επιτροπή θεωρούσε αυθαίρετα ότι αυτή η επιδότηση έχει τις ίδιες επιπτώσεις στην τιμή εξαγωγής προς την Κοινότητα με τις επιπτώσεις που έχει επί της τιμής που εφαρμόξζεται στον πρώτο ανεξάρτητο πελάτη στη Σιγκαπούρη, η οποία χρησιμοποιήθηκε για τον καθορισμό του περιθωρίου κέρδους για την κατασκευή της κανονικής αξίας.
(20) Ωστόσο, κρίνεται ότι η Επιτροπή ορθώς θεωρεί ότι η εξαγωγική επιδότηση που χορηγείται εξίσου σε όλες τις εξαγωγές καταλήγει στην ίδια αναλογική μείωση των τιμών των εξαγωγών προς όλους τους προορισμούς. Ως εκ τούτου, απορρίπτονται τα επιχειρήματα των εξαγωγέων και επιβεβαιώνονται τα συμπεράσματα της Επιτροπής όσον αφορά το συνδυασμό δασμών αντιντάμπινγκ και αντισταθμιστικών δασμών.
Η. Είσπραξη των προσωρινών δασμών
(21) Με βάση τα περιθώρια του ντάμπινγκ που καθορίστηκαν και τη σοβαρή ζημία που έχει προκληθεί στην παραγωγή της Κοινότητας θεωρείται αναγκαίο να εισπραχθούν εξ ολοκλήρου τα ποσά που έχουν καταβληθεί ως εγγύηση μέσω του προσωρινού δασμού αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται οριστικός δασμός αντιντάμπινγκ ύψους 6,7 % της καθαρής τιμής για το προϊόν «ελεύθερο στα κοινοτικά σύνορα», πριν από την επιβολή του δασμού, στις εισαγωγές ρουλεμάν με σφαιρίδια (μπίλιες) των οποίων η εξωτερική διαμέτρος δεν υπερβαίνει τα 30 mm, που υπάγονται στον κωδικό ΣΟ 8482 10 10, καταγωγής Ταϊλάνδης.
2. Εφαρμόζονται οι διατάξεις που ισχύουν για τους τελωνειακούς δασμούς.
Άρθρο 2
Τα ποσά που έχουν καταβληθεί ως εγγύηση μέσω του προσωρινού δασμού, στο πλαίσιο του κανονισμού (ΕΟΚ) αριθ. 1613/90, εισπράττονται εξ ολοκλήρου οριστικά.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 9 Οκτωβρίου 1990.

Labels: 2
4
18
1